[{"text_idx": "#000001", "text": "C\u0302irkau\u0306 300 personoj el pli ol 50 landoj partoprenis en la 71-a Internacia Junulara Kongreso en Vizbadeno, Germanio. En la lastaj kvar jaroj la kongreso c\u0302irkau\u0306iris la mondon, okazinte \u2013 post Kievo (Ukrainio) \u2013 en Hanojo (Vjetnamio), Nazareto (Israelo) kaj Fortalezo (Brazilo). Nun g\u0302i revenis al Eu\u0306ropo, tamen ne plene al la kutima por Eu\u0306ropo grandeco. Kaj tio ec\u0302 malgrau\u0306 la plej granda en la lastaj jaroj karavano \u2013 59 personoj (tiel!) venis al la IJK kune, rekte el la 100-a Universala Kongreso en Lillo (Francio)."}, {"text_idx": "#000003", "text": "Multaj elektis tendumi apud la kongresejo \u2013 kio estis malpli kosta, sed evidentig\u0302is ankau\u0306 pli dang\u0302era. Dum la semajno iuj eksteruloj eniris la kampadejon kaj pris\u0302telis kelkajn tendojn."}, {"text_idx": "#000004", "text": "En la IJK okazis la komitata kunveno de TEJO: kadre de tri kunsidoj estis traktitaj dek tri tagorderoj, inter kiuj elekto de la nova estraro. Romualda Jeziorowska, la ununura membro de la Elekta Komisiono, kiu partoprenis en la kongreso, prezentis al la Komitato la raporton lau\u0306 kiu kandidatig\u0302is nau\u0306 personoj. La Komisiono rekomendis elekti ok el ili \u2013 do, esence pligrandigi la nombron de la estraranoj je unu. Jeziorowska argumentis, ke la kandidatoj estas valoraj \u2013 oni profitu de la kapablaj kaj laboremaj homoj \u2013 kaj kun proponitaj ok estraranoj oni povus havi seksan ekvilibron kun kvar viroj kaj kvar virinoj."}, {"text_idx": "#000005", "text": "Spite tiun rekomendon la Komitato decidis malgrandigi la estraron g\u0302is 5 personoj. Tion pravigis s\u0302paroj je la vojag\u0302kostoj por la estraraj kunvenoj, kiuj en TEJO okazas du fojojn jare. Sed tio ne estis la lasta devio de la Komitato al la rekomendoj de la Elekta Komisiono."}, {"text_idx": "#000007", "text": "La sekreta voc\u0302dono tamen ne kondukis al elekto. Z\u0307ebrowski ricevis subtenon de 10 komitatanoj, Mandirola \u2013 9. Kun 5 sindetenoj kaj 2 nevalidaj voc\u0302oj mankis la postulata subteno de minimume duono de la c\u0302eestantoj. Ambau\u0306 kandidatoj prezentis sin denove. Z\u0307ebrowski emfazis, ke la organizo sub lia prezidado dau\u0306re progresis kaj li volas realigi pliajn planojn: \u2013 Se la komitatanoj estas kontentaj pri mia laboro kaj pri la evoluoj en TEJO sub mia gvido, ili reelektu min por ke mi dau\u0306rigu. Mandirola atentigis pri la laborstilo kiu distingas la kandidatojn: \u2013 Por mi tre grava estas la ekstera mondo, dum \u0141ukasz fokusig\u0302as al la interno. Krome, okaze de problemoj li prezentas al la Komitato solvojn, kiujn la Komitato akceptu au\u0306 rifuzu, dum mi preferas labori grupe kaj kune kun la komitatanoj serc\u0302i respondojn al problemaj demandoj."}, {"text_idx": "#000009", "text": "Tiam sian kandidatig\u0302on subite retiris ankau\u0306 Alexandre Raymond, estrarano pri informado, kulturo kaj Pasporta Servo en la oficperiodo 2013\u20132015. Por la Estraro restis du liberaj lokoj kaj du kandidatoj \u2013 ambau\u0306 elektig\u0302is: Ariadna Garci\u0301a Gutie\u0301rrez el Kubo kun 23 voc\u0302oj, kaj Juliana Evandro el Brazilo kun 16."}, {"text_idx": "#000011", "text": "Alia tikla punkto estis la sendependig\u0302o disde UEA. La proponata statuto, kiun kelkajn tagojn pli frue akceptis la Komitato de UEA, ne ricevis la verdan lumon de TEJO. Malgrau\u0306 la insisto de la nova prezidanto, la Komitato decidis prokrasti la debaton. La komitatanoj postulis pli da tempo por konatig\u0302i kun la proponata statuto kaj ankau\u0306 la kontrakton, kiun TEJO intencas subskribi kun UEA kaj kiu difinos detalojn de la kunlaboro. Por tia proceduro voc\u0302donis 14 komitatanoj, dum 6 tuj esprimis sian subtenon por la proponata statuto. La Komitato de TEJO revenos al tiu temo kaj decidos pri g\u0302i en reta voc\u0302dono."}, {"text_idx": "#000012", "text": "En la kongreso okazis kunsidoj de Adoleska Komisiono, Komisiono de Aziaj Junuloj kaj Amerika Komisiono. Aparte kunvenis aktivuloj engag\u0302itaj en la grandan projekton de TEJO pri trejnado de trejnistoj, kiu ricevis financan subtenon de la Eu\u0306ropa Unio."}, {"text_idx": "#000013", "text": "Inter 15 kaj 20 interesitojn altiris la 14-a AMO-seminario (Seminario pri Aktivula Maturigo), kiu c\u0302i-foje temis pri fotado. Sub la temo \u201cKiel foti mojose\u201d sep gvidantoj instruis same pri la teknikoj de fotado kaj filmado, kiel pli vaste pri merkatiko. Priparolon de kutimaj eraroj sekvis la praktika parto. En la fono dau\u0306re estis la bezonoj de la Esperanto-movado \u2013 reklamado de E-arang\u0302oj, raportado pri ili, varbado por la E-kursoj."}, {"text_idx": "#000014", "text": "KLF pli kuirarta ol kultura"}, {"text_idx": "#000015", "text": "Kadre de la 71-a IJK okazis ankau\u0306 KLF. Malantau\u0306 c\u0302i tiu akronimo ne staris, kiel kutime, Kultura kaj Lingva Festivalo, sed Kulinara Lingva Festivalo. La ideo, tamen, restis la sama. La kongresanoj prezentis dekojn da landoj en la publika spaco, urbocentre, proksime al la c\u0302efa stacidomo. Ne mankis mang\u0302aj\u0302oj (precipe dolc\u0302aj!) nek trinkaj\u0302oj (precipe alkoholaj!). La Festivalo ne altiris grandan atenton de vizbadenanoj, sed venis televida skipo, kiu elsendis poste la materialon registritan tie. La tuto donis tre pozitivan impreson, gajan kaj diversecan."}, {"text_idx": "#000017", "text": "La kongresa temo, \u201cTutmonda justeco\u201d, ne estis tre amplekse traktita. Apud la prelegoj pri iniciatoj por justa mondo kaj evolua kunlaboro (ambau\u0306 de Ulrich Matthias) kaj rajto je kono (de Michael Boris Mandirola) abundis programeroj pri seksegaleco kaj GLAT (akronimo por gejoj, lesbaninoj, ambau\u0306seksemuloj kaj transgenruloj), prizorgataj de Pauli\u0301na Koz\u030cuchova\u0301 kaj Rolando Bonkorpa el Egalecen. Ilia aktivado estis rimarkebla ankau\u0306 sur kelkaj noms\u0302ildaj: lau\u0306 la propono de Egalecen, menciita en la kongresa libro, homoj metis sur sian noms\u0302ildon la preferatan pronomon, kun prefero al \u201cgenroneu\u0306trala\u201d ri. \u201cEnkonduko al neduumaj genroj\u201d de Bonkorpa kaptis grandan atenton de la publiko \u2013 g\u0302i ricevis tiom da lau\u0306doj, ke oni petis la preleginton ripeti sian prezenton."}, {"text_idx": "#000018", "text": "Eble la plej grava en IJK \u2013 kaj certe plej multnombre partoprenata \u2013 estas la vespera-nokta programo. La kutimaj trinkejo kaj gufujo, en kiuj c\u0302iam svarmas homoj, kaj la koncertoj: Asorti, Martin Wiese, JoMo, S\u0302ang\u0302o, Inicialoj DC... Unu vesperon okazis kvizo lau\u0306 la modelo de \u201cFamili-duelo\u201d, televidprogramo konata en 57 landoj. Ekzempla demando: Nomu ion, kio estas malfacile lernebla. La respondoj? \u201cLa rusa lingvo\u201d (23), \u201cla angla lingvo\u201d (22), \u201cflugi\u201d (20), \u201cla c\u0302ina lingvo\u201d (18), \u201cla franca lingvo\u201d (17). La enketitoj, kiuj respondis la demandojn, estis inter la partoprenantoj de la kongreso \u2013 c\u0302iu alig\u0302into ricevis antau\u0306 la IJK retmesag\u0302on kun ligilo al la enketilo."}, {"text_idx": "#000021", "text": "La venonta IJK okazos en Vroclavo (Pollando), 16\u201323 jul 2016, tuj antau\u0306 la 101-a Universala Kongreso en Nitro (Slovakio). Pli da informoj \u2013 pas\u0302on post pas\u0302o \u2013 aperos en la retejo "}]